OBH 6888/1997.
Az állampolgári jogok országgyűlési biztosának jelentése
Ügyintéző: Dr. Zsiga Jánosné
Az eljárás megindítása

A "Napkelte" TV műsor 1997. július 18. napján sugárzott adásában megszólalók közül többen vitatták, hogy a Debrecenben 1997. június 16. napján felakasztva talált két fiatalember elhunytának oka öngyilkosság lett volna, mint azt a rendőrség megállapította, s a lefolytatott eljárás hiányosságait kifogásolták.
Minthogy az adott esetben felmerült az Alkotmány 54. § (1) bekezdésében biztosított élethez való jog sérelmének gyanúja, hivatalból vizsgálatot rendeltem el. Ennek keretében a lefolytatott eljárás iratainak beszerzése iránt intézkedtem.

A tényállás és a vizsgálat megállapításai

1997. június 16-án a délutáni órákban K. Béla 26 éves és S. József 22 éves debreceni lakosokat holtan találták a Debrecen, Füredi u. .... számú lakásban.

A Debreceni Rendőrkapitányság Életvédelmi Alosztálya az 1997. november 18. napján kelt 113/1997. sz. határozatával K. Bélát érintően, míg a 114/1997. sz. határozatával S. József tekintetében az államigazgatási eljárást bűncselekmény alapos gyanúja hiányában befejezte. A határozatok indokolása szerint az eljárás során beszerzett adatok, s az igazságügyi orvosszakértői véleményben foglaltak alapján megállapíthatóan a szóban lévő alkalommal mindketten nyugtató hatású szert és nagyobb mennyiségű alkoholt fogyasztottak, majd öngyilkossági szándékkal felakasztották magukat és meghaltak. Haláluk akasztás miatti fulladás következtében jött létre. Az eset alkalmával S. József súlyos fokú, míg K. Béla közepes fokú alkoholos befolyásoltság alatt állt. 

A rendelkezésemre álló iratok - köztük a rendőri jelentések, a helyszíni szemle alkalmával készített jegyzőkönyv tartalma, továbbá az 1997. június 17. napján foganatosított boncolások eredményeként készített jegyzőkönyvekben foglaltakra alapított igazságügyi orvosszakértői vélemények - alapján a rendőrorvosi boncolás egyikük esetében sem mutatott ki idegenkezűség gyanújára utaló külsérelmi nyomot vagy elváltozást. Mindkét személy halála önakasztással történő erőszakos módon, fulladás, agybénulás miatt következett be.

Álláspontom szerint a szóban lévő ügyben eljáró hatóság az eljárást az államigazgatási eljárás általános szabályairól szóló - többszörösen módosított - 1957. évi IV. tv. 13. §-ában foglaltaknak megfelelően, a törvényesség sérelme nélkül folytatta le. Az adott körülményekre tekintettel tehát nem állapítható meg olyan alkotmányos visszásság, amely az országgyűlési biztos számára az 1993. évi LIX. törvény 20. § (1) bekezdése szerinti intézkedés megtételét tenné indokolttá.

Budapest, 1998. március 23.

Gönczöl Katalin